Heart of Midlothian FC

Heart of Midlothian Football Club (lühidalt Hearts (inglise keelest Südamed)) on Edinburghis tegutsev Šotimaa jalgpalliklubi. Meeskond võistleb Šotimaa kõrgliigas. See on Šoti pealinna vanim klubi, asutati aastal 1874 nimi võeti Walter Scotti 1818. aasta romaanist "The Heart of Midlothian". Meeskonna kodustaadion on aastast 1886 Tynecastle Park, mis mahutab peaaegu 20 000 pealtvaatajat.

Hearts on võitnud Šoti liiga neljal korral, viimati hooajal 1959–60. Samal hooajal võieti ka liigakarikas ehk Hearts on ainus klubi peale Old Firmi (Celtic ja Rangers), kes on võitnud "duubli".

Heartsi edukaim periood oli viiekümnendatel ja kuuekümnendate esimeses pooles peatreeneriks hakanud eksmängija Tommy Walkeri käe all: liiga võideti kahel korral, lisaks viis muud karikat. Üheteistkümnel järjestikusel hooajal jõuti liiga esinelikusse. Sellel perioodil olid Heartsi nimekamad mängijad The Terrible Trio (Hirmus Kolmik) Jimmy Wardhaugh, Willie Bauld ja Alfie Conn Sr. ning Dave Mackay, John Cumming, Jimmy Murray ja Alex Young. Hooajal 1957–58 tuldi Šoti meistriks siiani rekordilise väravate vahega +103.

Hearts on võitnud Šoti karika kaheksa korda (viimati aastal 2012) ning liigakarika neli korda (kõik Walkeri juhendamisel, viimati aastal 1962).

Aastal 1958 sai Heartsist kolmas Šoti ja viies Briti meeskond Euroopa turniiril. 1988.–89. aasta UEFA Cupil jõudis Hearts veerandfinaali, kus kahe mängu kokkuvõttes tuli tunnistada Müncheni Bayerni 1–2 paremust. 2016.–2017. aasta Euroopa Liiga eelringis kohtus Hearts Tallinna FC Infonetiga, keda võideti kahe mängu kokkuvõttes 6–3.

Saavutused
 Šoti kõrgliiga (4): 1894–95, 1896–97, 1957–58, 1959–60
 Šoti karikas (8): 1890–91, 1895–96, 1900–01, 1905–06, 1955–56, 1997–98, 2005–06, 2011–12
 Šoti liigakarikas (4): 1954–55, 1958–59, 1959–60, 1962–63

Viited

Kirjandus



Välislingid
 Koduleht

Kategooria:Šotimaa jalgpalliklubid
Kategooria:Edinburgh